דובר צה"ל מתנהל כלוביסט של הרמטכ"ל, הכתבים הצבאיים כדוברים של דובר צה"ל • הציבור נותר נבוך מול הפער בין ההצהרות הלוחמניות למציאות בשטח
המיצוב והנימה שבהם בחר דובר צה"ל להציג לציבור את מבצע "שומר החומות" בלט מהרגע הראשון: פני צה"ל למבצע תקיף, אולי למערכה גדולה. הרמטכ"ל, רב-אלוף אביב כוכבי, שידר הדובר, אינו עגל רך. הוא דוגל בגישה קטלנית כלפי אויבי ישראל, ואם הדבר תלוי בו – הוא לא יניח להם עד שיניפו דגל לבן. בתוך הבשורה הזו היתה שלובה מיניה וביה הבטחה לאזרחי ישראל: צפו לניצחון מוחץ. הרמטכ"ל אביב כוכבי (צילום: מאיר וקנין) ואכן, עוד באותו ערב אמר זילברמן בראיון ל-ynet כי כוכבי כבר המליץ לממשלה שלושה שבועות קודם לכן, כאשר החל טפטוף של רקטות מעזה, "לפעול בתקיפות" נגד חמאס, אולם הדרג המדיני לא קיבל את ההמלצה. זילברמן טרח לציין כי הדרג המדיני סוברני להחליט שלא לקבל את המלצתו של הרמטכ"ל, "אבל אנחנו ממשיכים להיות ערוכים" ו"כמו שהמלצנו לצאת לתקיפה נרחבת של חמאס ולפגוע בו קשה כדי להחזיר את היציבות לאזור, הנושא הזה אושר בדרג מדיני [היום] אחר הצהריים, ומכאן לפנינו ימים מורכבים ומתוחים של תקיפות כדי להחזיר את השקט לאזור". הדובר נשאל האם ישראל חוזרת למדיניות ברורה של סיכולים ממוקדים, והשיב: "אנחנו עם מנעד אפשרויות רחב, מגוון כלים מבצעיים צבאיים, מהאוויר-ים-יבשה. כל הקלפים על השולחן ואנחנו נטיל אותם לפי התפתחויות ולפי הערכת מצב ובשום שכל". "מוחמד דף הוא מטרה של צה"ל?", התעניין כתב ynet, ודובר צה"ל השיב: "כל מי שנמצא ברצועת עזה ומאיים על מדינת ישראל ומבצע פעילות חבלנית כנגד מדינת ישראל הוא מטרה של צה"ל, מהראשון עד האחרון". למחרת ליבה תת-אלוף זילברמן את ציפיית הציבור לניצחון מכריע: "תקיפות צה"ל ילכו ויתעצמו ביממה הקרובה, הרגל שלנו על הגז", אמר בראיון לגלי-צה"ל בעקבות מתקפת הטילים הכבדה שהגיעה גם לגוש דן ולאזור השרון, והקפיד להבטיח: "אנחנו ערוכים לכל תרחיש, כולל של הסלמה רחבה, רוצים להשיג פגיעה קשה ולא נעצור עד שנשיג אותה". בתדרוך לכתבים צבאיים ביום שלישי בערב (11.5) הצהיר זילברמן: "נסלים את הפעילות שלנו בשעות הקרובות". הוא פירט את פעילות צה"ל ברצועה עד לאותה שעה, וניכר שביקש להתמודד עם הרושם הקשה שהותירו על הציבור מתקפות הרקטות הבלתי פוסקות, שהוסיפו לזרוע מוות, מכאוב והרס: "סביב השעה 16:00 בוצעה תקיפה חריגה בהיקפה במרחב צפון הרצועה. מטס גדול של כ-80 מטוסים הפציץ כ-150 מטרות, ביניהן כחמישים עד שבעים בורות שיגור של ארגון החמאס שהוטמנו באדמה. כמו כן, שמונה מבין המטוסים הם מסוג F-35. המשמעות האופרטיבית של התקיפה היא נטרול מוחלט של יכולת רקטית של שלושה גדודי חמאס בצפון הרצועה". בפועל המשיכה ישראל להיות מותקפת במטחי רקטות.